b'\n_START_ARTICLE_\nEric Saade\n_START_SECTION_\nMusiikkiura\n_START_PARAGRAPH_\n13-vuotiaana laulujen kirjoittamisen aloittanut Saade nousi julkisuuteen Joker-musiikkikilpailun voittajana ja What\'s Up -poikab\xc3\xa4ndin j\xc3\xa4senen\xc3\xa4. H\xc3\xa4n erosi yhtyeest\xc3\xa4 helmikuussa 2009 aloittaakseen soolouran. Elokuussa 2009 h\xc3\xa4n allekirjoitti levytyssopimuksen Roxy Recordingsin kanssa, ja ensimm\xc3\xa4inen single "Sleepless" julkaistiin joulukuussa. Vuonna 2010 Saade osallistui Melodifestivaleniin eli Eurovision laulukilpailun Ruotsin karsintaan. H\xc3\xa4nen esitt\xc3\xa4m\xc3\xa4ns\xc3\xa4 kappale "Manboy" sijoittui kolmanneksi ja nousi kilpailumenestyksen my\xc3\xb6t\xc3\xa4 kolmeksi viikoksi Ruotsin singlelistan k\xc3\xa4rkeen. Toukokuussa 2010 julkaistiin Saaden esikoisalbumi "Masquerade", joka nousi Ruotsin albumilistalla toiseksi. Saade toimi Ruotsin pisteidenantajana vuoden 2010 Eurovision laulukilpailun finaalissa._NEWLINE_Saade osallistui Melodifestivaleniin my\xc3\xb6s vuonna 2011 kappaleella "Popular". H\xc3\xa4n voitti kilpailun ja edusti Ruotsia vuoden 2011 Eurovision laulukilpailussa Saksan D\xc3\xbcsseldorfissa. Saade selviytyi finaaliin semifinaalinsa voittajana. Finaalissa Saade menestyi kappaleellaan sijoittuen kolmanneksi, joka oli siihen asti Ruotsin paras sijoitus sitten vuoden 1999 voiton._NEWLINE_Saaden toinen studioalbumi "Saade Vol. 1" julkaistiin kes\xc3\xa4kuussa 2011, ja se nousi ilmestytty\xc3\xa4\xc3\xa4n Ruotsissa listak\xc3\xa4rkeen. Suomen albumilistalla sen sijoitus oli kuudestoista. Kolmas albumi "Saade Vol. 2" julkaistiin marraskuussa 2011. Nelj\xc3\xa4s albumi "Forgive Me" julkaistiin elokuussa 2013._NEWLINE_H\xc3\xa4n \xc3\xa4\xc3\xa4nin\xc3\xa4ytteli Shanen osan "Camp Rock" -elokuvan ruotsiksi dubatussa versiossa._NEWLINE_Saade toimi vuoden 2013 Euroviisuissa juontajana green roomissa. Vuonna 2015 h\xc3\xa4n osallistui Melodifestivaleniin kappaleella "Sting"._NEWLINE_Saade juonsi vuonna 2019 Melodifestivalenin kaikki karsinnat ja my\xc3\xb6s finaalin yhdess\xc3\xa4 Sarah Dawn Finerin, Marika Carlssonin ja Kodjo Akolorin kanssa. Saade toimi my\xc3\xb6s saman vuoden Euroviisujen selostajana Ruotsissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSaaden vanhemmat erosivat h\xc3\xa4nen ollessaan nelj\xc3\xa4vuotias. H\xc3\xa4nen is\xc3\xa4ns\xc3\xa4 on kotoisin Libanonista ja \xc3\xa4itins\xc3\xa4 Ruotsista. Saade seurusteli ruotsalaislaulajan Molly Sand\xc3\xa9nin kanssa, mutta he erosivat alkuvuodesta 2012.'